RESOLUCIÓN do 26 de xaneiro de 2010 pola que se publica o Plan de Formación Continua do persoal ao servizo da Administración pública da Comunidade Autónoma de Galicia para o ano 2010, e as bases para a participación nestas accións formativas.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/02/2010

O Estatuto básico do empregado público nace en resposta á necesidade de adaptarse ás innovacións que, en materia de recursos humanos, se introduciron no ámbito da Unión Europea. Esta norma establece a formación non só como un dereito dos empregados públicos, senón tamén como un deber, co obxectivo de manter actualizada a súa formación profesional para o desempeño das súas funcións.
O Plan de Actividades de Formación Continua recolle as reflexións derivadas dos dous informes de necesidades formativas do persoal da Administración da Xunta de Galicia realizados pola EGAP a nivel individual e a nivel de organización e de posto. Os dous documentos proporcionan información exhaustiva sobre a cal se vertebrarán as liñas directoras da formación levada a cabo pola EGAP nos próximos anos.
Como en anos anteriores este plan, que se achega como anexo a esta resolución, elaborouse coa participación das consellerías, a través da rede de coordinadores de formación, profesores, representación sindical, expertos e as demandas reais producidas no plan de formación continua do ano 2009. Quedan excluídas desta resolución as actividades derivadas de cursos selectivos, os cursos superiores, as actuacións en colaboración e as xornadas, conferencias e seminarios, as actividades doutras administracións públicas e as actividades de formación do persoal docente da Consellería de Educación, do persoal da Administración de xustiza e do persoal sanitario que terán as súas propias convocatorias de acordo coa aprobación dos seus plans ou os convenios que se asinen durante o ano.
Este plan de formación continua foi informado favorablemente pola Comisión Autonómica de Formación Continua e foi aprobado polo Consello Reitor deste organismo autónomo en sesión celebrada o día 28 de decembro de 2009.
O plan de formación continua está destinado aos empregados públicos da Administración da Comunidade Autónoma de Galicia por proceder integramente os fondos das cotizacións destes traballadores. Esta resolución ten carácter informativo quedando condicionada a execución das accións nela recollidas á existencia de crédito orzamentario adecuado e dispoñible e ao que se estipule en cada convocatoria.
As dúas convocatorias previstas, que se corresponderán cos dous semestres do ano, publicaranse no Diario Oficial de Galicia, ao cal teñen acceso todos os empregados públicos da Administración autonómica de Galicia, e a matriculación realizarase a través da páxina web da EGAP (https://egap.xunta.es).
Este plan de formación estrutúrase en accións formativas de carácter xeral e específico, referidas todas elas ás seguintes áreas: dirección e xerencia pública, economía e finanzas, recursos humanos, recursos materiais e tecnolóxicos, procesos de traballo, normativa e organización autonómica, específicas do sector competencial, idiomas, coñecementos transversais e outros.
As accións formativas de carácter xeral teñen por obxecto ofrecer un currículo básico horizontal que capacite os empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e o funcionamento da administración.
As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que afectan a competencias específicas. O conxunto destas accións específicas foi proposto polos coordinadores de formación das distintas unidades administrativas e responden aos seus obxectivos estratéxicos e ás necesidades detectadas polos propios traballadores.
No ano 2009 a Escola Galega de Administración Pública puxo en marcha unha plataforma de teleformación propia, o que permitiu a implantación dun proxecto pedagóxico que ordenou procesos e procedementos nun estándar común para todos os cursos ofrecidos nesta modalidade. Ao mesmo tempo, dado o menor custo que ten a formación en liña e mixta, permitiu un incremento considerable das prazas nestas modalidades, incremento que novamente se producirá neste 2010.
Continúase no ano 2010 cunha formación de base para o persoal da Administración pública da Comunidade Autónoma de Galicia que colabora como docente. Formación que permita dotalos de medios e ferramentas didácticas que incidan nun incremento da calidade da formación.
Bases para a participación nas accións formativas do ano 2010:
Primeira.-Requisitos dos participantes.
Poderán participar nas accións formativas que se convoquen, o persoal da Administración pública da Comunidade Autónoma de Galicia que se atope en situación de servizo activo ou excedencia por coidado dun fillo ou dun familiar e que reúnan os requisitos establecidos en cada curso. Está excluído o persoal docente da Consellería de Educación e Ordenación Universitaria e o persoal sanitario, sempre que non desempeñen postos na Administración xeral.
O persoal dependente do Parlamento de Galicia, do Valedor do Pobo, do Consello de Contas, do Consello Consultivo e doutras entidades e organismos públicos, poderán acceder ás accións formativas a través dos oportunos convenios que se subscriban para este efecto, de conformidade coa Resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro).
Toda persoa solicitante que ao comezo do curso estea en situación de baixa laboral por incapacidade temporal quedará automaticamente excluída da relación de seleccionados.
Non se poderá participar en accións formativas nas cales xa se participase en anteriores convocatorias nos últimos tres anos.
Segunda.-Acceso ás actividades, datas e lugares de realización.
A participación nos cursos que teñan lugar en horario de traballo quedará condicionada á autorización das persoas responsables dos centros directivos.
A EGAP poderá solicitar, en calquera momento, aos centros directivos de que dependan o alumnado, un informe acreditativo da adecuación do perfil do solicitante ao contido do curso, para aquelas accións formativas específicas en que se requira como condición de acceso.
Non está permitida a realización de cursos que teñan simultaneidade de horarios nas mesmas datas. No caso de que se detecte con posterioridade, non se acreditará ningún dos cursos.
A falsidade ou ocultación de datos para a xestión dos cursos dará lugar á exclusión automática do curso ou cursos solicitados, así como á imposibilidade de participar en ningún outro curso durante o prazo dun ano, computado desde o momento en que se detecte o feito.
A renuncia fóra de prazo ou o abandono da actividade sen causa xustificada documentalmente comportará unha valoración negativa das solicitudes que realice durante o prazo dun ano.
O prazo de presentación, a duración e condicións dos cursos poderán consultarse en cada unha das convocatorias e na páxina web da EGAP,
http://egap.xunta.es.
No caso de non existir suficiente número de solicitantes que cumpran os requisitos, poderase abrir un novo prazo de matrícula.
Terceira.-Solicitudes.
As solicitudes para participar nas distintas accións formativas realizaranse a través do formulario para a matrícula na aplicación informática da páxina web da EGAP
http://egap.xunta.es
e non se admitirá ningún outro modelo de solicitude.
Aquelas persoas que teñan dificultades técnicas para realizar a matrícula a través da intranet da Xunta de Galicia, poderán dirixirse á EGAP a través do correo electrónico
ou do teléfono que se facilitará en cada convocatoria e na súa páxina web.
Á hora de formalizar o rexistro na zona de matrícula é moi recomendable facilitar unha conta de correo electrónico e un teléfono móbil para poder recibir as mensaxes das convocatorias e as seleccións de cursos.
Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, que non se axusten ao formulario de solicitude ou sexan presentadas fóra de prazo.
Para participar en cursos a través da modalidade de teleformación ou mixta, deberase dispor dun equipamento informático que cumpra os seguintes requisitos técnicos mínimos:
-Computador con conexión á internet.
-Calquera navegador web con plugin de flash.
-Conta de correo electrónico especificada na solicitude.
-Teléfono de contacto.
Tamén se requirirán os seguintes coñecementos:
-Manexo de computadores a nivel usuario.
-Coñecementos previos da internet.
-Manexo de navegadores e correo electrónico.
No caso de que sexa necesario presentar documentación complementaria que acredite circunstancias específicas de acordo cos criterios de selección, deberase remitir á EGAP unha copia do formulario de matrícula e a consecuente documentación por fax ao número 981 54 63 39 ou correo electrónico ao enderezo
, sempre coa maior celeridade posible para que poida ser tida en conta na selección, sen prexuízo do disposto na Lei de réxime xurídico das administracións públicas e do procedemento administrativo común.
Cuarta.-Selección.
Os criterios selectivos son os sinalados con carácter xeral na Resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, de ser o caso, os criterios específicos que se establezan para cada acción formativa. Estes criterios están publicados na páxina web da EGAP.
Con respecto ao previsto no punto segundo, punto 4º da citada resolución, o baremo establécese nunha base de 100 puntos, dos cales o 80% estará relacionado co número de horas de formación recibidas nos dous últimos anos, e o 20% restante coa antigüidade na Administración. Establécese, así mesmo, unha puntuación negativa (-100) para aqueles alumnos que abandonaron inxustificadamente ou non comunicaron a súa renuncia en prazo, en accións formativas do ano 2009.
No caso de empate, desfarase de acordo co resultado do sorteo ao cal se refire o artigo 9 do Regulamento de selección de persoal da Administración da Comunidade Autónoma de Galicia, aprobado polo Decreto 95/1991, do 20 de marzo.
Nos cursos que teñan varias edicións, terá preferencia na selección efectuada para cada localidade programada o persoal que teña o seu posto de traballo nela ou no seu ámbito de influencia.
A EGAP publicará no taboleiro de anuncios da páxina web
http://egap.xunta.es a relación das persoas seleccionadas para participar en cada curso
, así como un número adecuado de reservas. Ademais, para unha maior difusión, serán informados da selección a través do correo electrónico e mensaxaría telefónica, no caso de que esta información estea rexistrada na matrícula.
No caso de renunciar ao curso, deberase comunicar por escrito á EGAP, por correo electrónico ao enderezo
, ou por fax ao número 981 54 63 39, cunha antelación de tres días hábiles anteriores ao comezo do curso, co fin de cubrir a vacante.
Non serán admitidos, en ningún caso, cambios ou substitucións entre as persoas seleccionadas.
Quinta.-Certificados.
Terán dereito á expedición do certificado o alumnado que participe con regularidade e dedicación durante o desenvolvemento dos cursos. Co fin de avaliar os coñecementos adquiridos polos alumnos, a EGAP poderá fixar a realización das probas que considere oportunas.
É obrigatoria a asistencia con puntualidade a todas as sesións dos cursos. Unicamente se poderá autorizar a ausencia por causas xustificadas, que se acreditarán documentalmente ante o departamento de formación da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas, que suporá a perda do dereito á expedición do certificado.
Para poder superar os cursos de teleformación é necesario cumprir unha serie de requisitos obrigatorios na súa totalidade:
-Adecuada realización das actividades que o titor ou titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. En cada curso estimarase un tempo mínimo que será comunicado polas titorías ao seu inicio.
-O alumnado deberá superar unha proba final, de carácter presencial. Para poder obter o diploma é necesario obter un aprobado nesa proba e cumprir os demais requisitos.
Sexta.-Facultades da EGAP.
A EGAP resolverá aquelas incidencias que se poidan producir no desenvolvemento e na xestión dos cursos, e poderá cancelar algunha das actividades programadas, ampliar novas edicións da programación ou programar outros cursos diferentes, así como modificar o desenvolvemento e os contidos dos cursos, cando se produzan circunstancias que o requiran, para o cal informará o grupo de traballo da Comisión Autonómica de Formación Continua. Do mesmo xeito, corresponde á EGAP prover o que sexa necesario para a execución e cumprimento desta resolución.
A execución material das accións queda condicionada á existencia de crédito orzamentario adecuado e dispoñible e a autorización correspondente do gasto.
No caso de que o número de admitidos sexa inferior ao 50% das prazas convocadas, a EGAP poderá suspender, cancelar ou agrupar varias edicións das actividades.
Santiago de Compostela, 26 de xaneiro de 2010.
Pablo Figueroa Dorrego
Director da Escola Galega de Administración Pública
Ver referencia pdf "02000D005P009.PDF"